“ศบค.” เผยยอดโควิดใหม่พุ่ง 559 ราย ดับ 1 จ่อออกข้อกำหนดปิดสถานบันเทิง 41 จังหวัด บ่ายนี้
"ศบค." เผยยอดโควิดใหม่พุ่ง 559 ราย ในประเทศ 549 ราย รวมติดเชื้อสะสม 30,869 ราย ดับอีก 1 จ่อออกข้อกำหนดปิดสถานบันเทิง 41 จังหวัด บ่ายนี้
"ศบค." เผยยอดโควิดใหม่พุ่ง 559 ราย ในประเทศ 549 ราย รวมติดเชื้อสะสม 30,869 ราย ดับอีก 1 จ่อออกข้อกำหนดปิดสถานบันเทิง 41 จังหวัด บ่ายนี้
9 เม.ย. 2564

แพทย์หญิงพรรณประภา ยงค์ตระกูล ผู้ช่วยโฆษกศูนย์บริหารสถานการณ์การแพร่ระบาดของเชื้อไวรัสโคโรนา 2019​ (โควิด-19)​ หรือ ศบค. รายงานสถานการณ์การแพร่ระบาดของไวรัสโควิด-19 ในประเทศวันนี้ (9 เม.ย.64)​ ระบุ พบผู้ติดเชื้อรายใหม่ 559 ราย แบ่งเป็นผู้ติดเชื้อในประเทศ 549 ราย และผู้ที่เดินทางมาจากต่างประเทศ เข้าสถานกักกันที่รัฐจัดให้ (State Quarantine)​ 10 ราย
ทั้งนี้ ทำให้จำนวนผู้ป่วยยืนยันสะสมในประเทศล่าสุดเพิ่มขึ้นเป็น 30,869 ราย โดยมีผู้ป่วยที่รักษาหายแล้ว 28,128 ราย เพิ่มขึ้น 27 ราย ยังรักษาอยู่ 2,645 ราย และมีผู้เสียชีวิตเพิ่ม 1 ราย ทำให้ยอดเสียชีวิตสะสมมาอยู่ที่ 96 คน
สำหรับผู้เสียชีวิตวันนี้ เป็นชายไทย อายุ 60 ปี เป็นผู้ต้องขังใน จ.นราธิวาส มีประวัติป่วยเป็นวัณโรค และมีประวัติสัมผัสผู้ป่วยยืนยันรายก่อนหน้า


ด้านนพ.ทวีศิลป์ วิษณุโยธิน โฆษก ศบค. เปิดเผยว่า ในช่วงบ่ายวันนี้ จะมีการออกประกาศข้อกำหนด ออกตามความในมาตรา 9 แห่งพระราชกำหนดการบริหารราชการในสถานการณ์ฉุกเฉิน พ.ศ.2548 (ฉบับที่ 19) เรื่องสั่งปิดสถานบันเทิง ผับบาร์ คาราโอเกะ อาบอบนวด ใน 41 จังหวัด เป็นเวลา 14 วัน โดยจะเริ่มมีผลบังคับใช้ตั้งแต่หลังเที่ยงคืนวันนี้ หรือเริ่มต้นวันที่ 10 เม.ย. ไปจนถึงวันที่ 23 เม.ย.
